Πικάντικα σουτζουκάκια
Αν σας αρέσουν τα πικάντικα φαγητά, θα τα αγαπήσετε αυτά τα σουτζουκάκια που ζυμώνονται με σιμιγδάλι και σάλτσα πιπεριάς. Ζουμερά, σκορδάτα, κυμινάτα, με το μπούκοβο να τους δίνει ένταση, γίνονται πολύ ωραία.
600 γρ. κιμάς μοσχαρίσιος (μισός από καπάκι και μισός από λάπα), 2 κουτ. σούπας σιμιγδάλι, 1 κουτ. γλυκού κύμινο, σε σκόνη, 1 κουτ. γλυκού μπούκοβο καυτερό, σε σκόνη, 3 σκελίδες σκόρδο, τριμμένες, 2 κουτ. σούπας σάλτσα πιπεριάς (βρίσκουμε  σε βαζάκια στα σούπερ μάρκετ ή ετοιμάζουμε μόνοι μας, πολτοποιώντας στον πολυκόφτη 2 πιπεριές Φλωρίνης από βαζάκι  με 1 κουτ. γλυκού ντοματοπελτέ και 1/4 κουτ. καυτερή πάπρικα), 2 κουτ. σούπας νερό, αλάτι, πιπέρι φρεσκοτριμμένο, λάδι για το τηγάνισμα
Για τα πικάντικα σουτζουκάκια ξεκινάμε και βάζουμε όλα τα υλικά σε ένα μπολ και ζυμώνουμε καλά για 5-6 λεπτά.Σκεπάζουμε  με μεμβράνη και αφήνουμε στο ψυγείο για  15-20 λεπτά.Πλάθουμε μικρά οβάλ σουτζουκάκια, βάρους περίπου 40 γρ. το καθένα.Τα τηγανίζουμε σε 3-4 εκ. λάδι σε βαθύ αντικολλητικό τηγάνι, σε μέτρια προς δυνατή φωτιά,  για 5-6 λεπτά, μέχρι να ροδίσουν ομοιόμορφα.Τα στραγγίζουμε σε χαρτί κουζίνας και τα σερβίρουμε ζεστά με τηγανητές πατάτες και μαρουλοσαλάτα.
Μοσχαρίσιος κιμάς,Πιπεριές,Σιμιγδάλι